ສາລະວັນ ຝຶກອົບຮົມຄະນະພັດທະນາການສຶກສາຂັ້ນບ້ານ
ເພື່ອສ້າງຄວາມເຂັ້ມແຂງໃນຂະແໜງການສຶກສາ
ໃນຕອນເຊົ້າຂອງວັນທີ 26 ກັນຍາ 2018 ທີ່ຫ້ອງປະຊຸມສູນໄອຊີທີ ICT ແຂວງ ສາລະວັນ ໄດ້ຈັດກອງປະຊຸມຝຶກອົບຮົມຄະນະພັດທະນາການສຶກສາຂັ້ນບ້ານ, ຄະນະກຳມະການຈັດຊື້ ແລະ ທິມງານຄຸ້ມຄອງໂຄງການຂັ້ນໂຮງຮຽນ ພາຍໃຕ້ໂຄງການ ການສຶກສາກ່ອນໄວຮຽນ ໂດຍພາຍໃຕ້ການເປັນປະທານຂອງ ທ່ານ ສົມຈິດ ເພັງສຸວັນນະວົງ ຮອງຫົວໜ້າພະແນກສຶກສາທິການ ແລະ ກິລາ ແຂວງສາລະວັນ, ທ່ານ ປະສົງໄຊ ພົມມະໄຊສີ ຊ່ຽນຊານໂຄງການປຸກສ້າງໂດຍຊຸມຊົນເປັນເຈົ້າການ , ທ່ານ ໜູຄຳ ສີສະຫວັດ ຫົວໜ້າຫ້ອງການສຶກສາທິການ ແລະ ກິລາ ເມືອງ ສາລະວັນ, ທິມງານຂັ້ນກະຊວງ, ຂັ້ນແຂວງ, ຂັ້ນເມືອງ, ຄະນະພັດທະນາການສຶກສາຂັ້ນບ້ານຂອງເມືອງ ສາລະວັນ, ເລົ່າງາມ ແລະ ລະຄອນເພັງ ເຂົ້າຮ່ວມຈຳນວນ 62 ທ່ານ.
ໃນພິທີ ທ່ານ ສົມຈິດ ເພັງສຸວັນນະວົງ ຮອງຫົວໜ້າພະແນກສຶກສາທິການ ແລະ ກິລາແຂວງກໍ່ໄດ້ໃຫ້ກຽດມີຄຳຄິດຄຳເຫັນຕໍ່ກອງປະຊຸມ ເຊິ່ງທ່ານໄດ້ກ່າວວ່າ ວຽກປຸກສ້າງຫ້ອງກຽມປະຖົມ ແມ່ນວຽກໜຶ່ງຂອງໂຄງການການສຶກສາກ່ອນໄວຮຽນ, ຈຸກດປະສົງກໍ່ແມ່ນເພື່ອສະໜັບສະໜູນຂະແໜງການສຶກສາ ດ້ວຍການພັດທະນາອາຄານສະຖານທີ່ ພາຍໃນໂຮງຮຽນໃຫ້ມີຄວາມເໜາະສົມ ດັ່ງນັ້ນ, ຄະນະພັດທະນາການສຶກສາຂັ້ນບ້ານຈົ່ງເອົາໃຈໃສ່ໃນການຝຶກອົບຮົມຄັ້ງນີ້ດ້ວຍຄວາມຕັ້ງໃຈເພື່ອຈະຖອດຖອນບົດຮຽນຮ່ວມກັນທັງ 3 ເມືອງຄືເມືອງ ສາລະວັນ, ເມືອງ ເລົ່າງາມ ແລະ ເມືອງ ລະຄອນເພັງ ຮ່ວມກັບ ທິມງານກະຊວງ, ທິມງານຂັ້ນແຂວງ, ຂັ້ນເມືອງ ເພື່ອຮັບຮູ້ ແລະ ເຂົ້າໃຈຢ່າງເລິກເຊິ່ງເຖິງພາລະບົດບາດທີ່ສໍາຄັນຂອງຄະນະພັດທະນາການສຶກສາຂັ້ນບ້ານທີ່ມີຕໍ່ຂະແໜງການສຶກສາເປັນຕົ້ນແມ່ນການເຂົ້າໂຮງຮຽນຂອງເດັກສຳລັບເຂດຫ່າງໄກສອກຫຼີກ, ບໍ່ມີໂຮງຮຽນຢູ່ພາຍໃນບ້ານ, ບໍ່ມີໂຮງຮຽນທີ່ເໜາະສົມ ຫຼື ເປັນໂຮງຮຽນທີ່ບໍ່ສົມບູນ, ບໍ່ມີຫ້ອງກຽມປະຖົມ, ຂາດຄູສອນຢູ່ກັບບ້ານ ອາຄານສະຖານທີ່ ແລະ ອຸປະກອນບາງຢ່າງໃນການຮຽນ - ການສອນ, ຊຸມຊົນບໍ່ທັນເຂົ້າໃຈຢ່າງເລິກເຊິ່ງກ່ຽວກັບຄວາມສຳຄັນຂອງຂະແໜງການສຶກສາ, ຄອບຄົວຍັງຂາດເຂີນບໍ່ມີທຶນສົ່ງລູກເຂົ້າໂຮງຮຽນ, ດັ່ງນັ້ນ, ເພື່ອແກ້ໄຂບັນຫາເຫຼົ່ານີ້ໂຄງການ ການສຶກສາກ່ອນໄວຮຽນ ແມ່ນຈະໄດ້ສະໜອງຫ້ອງກຽມປະຖົມພ້ອມເຟີນີເຈີ, ຫ້ອງນໍ້າ ແລະ ອຸປະກອນເຄື່ອງຫຼິ້ນ ເພື່ອດຶງດູດຄວາມສົນໃຈ ຂອງເດັກນ້ອຍທີ່ຈະເຂົ້າມາຮຽນ ແລະ ທີ່ສໍາຄັນກໍ່ແມ່ນຄະນະພັດທະນາການສຶກສາຂັ້ນບ້ານຕ້ອງໄດ້ເປັນເຈົ້າການໃນປຸກລະດົມພໍ່ແມ່ປະຊາຊົນໃຫ້ສົ່ງລູກຫຼານຂອງຕົນໄດ້ຮ່ຳຮຽນໜັງສື ໂດຍສົມທັບກັບອຳນາດການປົກຄອງຜູ້ບໍລິຫານການສຶກສາຂັ້ນເມືອງ, ຜູ້ອຳນວຍການໂຮງຮຽນ ແລະ ຄູອາຈານ ເພື່ອຊອກຫາວິທີການດຶງດູດຈິດໃຈ ແລະ ສ້າງຄວາມສົນໃຫ້ເດັກນ້ອຍຢາກຮຽນໜັງສືໃຫ້ຫຼາຍຂຶ້ນ.
ທ່ານໄດ້ກ່າວຕື່ມອີກວ່າ: ໃນໄລຍະຂອງກອງປະຊຸມຝຶກອົບຮົມນີ້ ແມ່ນຮຽກຮ້ອງໃຫ້ຄະນະພັດທະນາການສຶກສາຂັ້ນບ້ານຈົ່ງປະຕິບັດໂມງເວລາຢ່າງເຂັ້ມງວດ, ມີບັນຫາໃດທີ່ຍັງຂ້ອງຄາໃຈກໍ່ໃຫ້ປຶກສາຫາລືແລກປ່ຽນເຊິ່ງກັນ ແລະ ກັນເພື່ອໃຫ້ມີຄວາມເຂົ້າໃຈຫຼາຍຂຶ້ນໃນການຈັດຕັ້ງປະຕິບັດໃນຕໍ່ໜ້າໃຫ້ເກີດດອກອອກຜົນ ແລະ ມີປະສິດທິພາບສູງບົນພື້ນຖານຄວາມສາມັກຄີ.
ໃນບັ້ນຝຶກອົບຮົມຄັ້ງນີ້ ນັກສຳມະນາກອນກໍ່ຄືຄະນະພັດທະນາການສຶກສາຂັ້ນບ້ານ ຈະໄດ້ຮຽນຮູ້ກ່ຽວກັບພາບລວມຂອງໂຄງການ, ການຄຸ້ມຄອງບໍລິຫານວຽກປຸກສ້າງ, ລະບົບການເງິນຂອງໂຄງການ, ວຽກສິ່ງແວດລ້ອມ ແລະ ຟອມກວດກາ, ການນຳໃຊ້ເອກະສານດ້ານເຕັກນິກ ແລະ ຮ່າງເອກະສານ ( ພາກປະຕິບັດຕົວຈິງ ).
ກອງປະຊຸມຝືກອົບຮົມຄັ້ງນີ້ ແມ່ນຈະດຳເນີນເປັນເວລາ 3 ວັນຈຶ່ງຈະສໍາເລັດ.
ຂ່າວໂດຍ: ແຫຼງຄຳ ບຸດນາໂຄກ
ອັບໂຫຼດຂ່າວໂດຍ: ໂອເລ້ ສິງຂາວເພັດ